

**LIETUVOS RESPUBLIKOS KULTŪROS MINISTRAS**

**ĮSAKYMAS**

**DĖL kultūros paveldo skaitmeninimo stebėsenos tvarkos aprašo ir kultūros paveldo skaitmeninimo stebėsenos statistikos ataskaitos formos PATVIRTINIMO**

2016 m. rugsėjo 8 d. Nr. ĮV-702

Vilnius

Vykdydamas Skaitmeninio kultūros paveldo aktualinimo ir išsaugojimo 2015-2020 metų programos, patvirtintos Lietuvos Respublikos kultūros ministro 2015 m. kovo 4 d. įsakymu Nr. ĮV-153 „Dėl skaitmeninio kultūros paveldo aktualinimo ir išsaugojimo 2015-2020 metų programos patvirtinimo“ 11 punktą ir 15.1. papunktį,

1. T v i r t i n u pridedamus:

1.1. Kultūros paveldo skaitmeninimo stebėsenos tvarkos aprašą;

1.2. Kultūros paveldo skaitmeninimo stebėsenos statistikos ataskaitos formą.

2. L a i k a u netekusiu galios Lietuvos Respublikos kultūros ministro 2010 m. vasario 8 d. įsakymą Nr. ĮV-95 „Dėl kultūros paveldo skaitmeninimo rezultatų ataskaitos formos patvirtinimo“ su visais pakeitimais ir papildymais.

3. N u s t a t a u, kad šis įsakymas įsigalioja nuo 2017 m. sausio 1 d.

Kultūros ministras Šarūnas Birutis

PATVIRTINTA

Lietuvos Respublikos kultūros ministro

2016 m. rugsėjo 8 d. įsakymu Nr. ĮV-702

**KULTŪROS PAVELDO SKAITMENINIMO STEBĖSENOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Kultūros paveldo skaitmeninimo stebėsenos tvarkos aprašas (toliau – Tvarkos aprašas) nustato kultūros paveldo skaitmeninimo stebėsenos (toliau – Skaitmeninimo stebėsena) sistemą, jos organizavimą ir vykdymą, kriterijus, jos dalyvių funkcijas, duomenų apie skaitmeninimo veiklas teikimo ir vertinimo tvarką.

2. Skaitmeninimo stebėsena skirta sistemingai stebėti Lietuvos kultūros paveldo skaitmeninimo pažangos priemonių visumą, apimančią nuolatinį informacijos apie skaitmeninimo veiklas rinkimą, būklės ir kaitos analizavimą.

3. Skaitmeninimo stebėsenos rezultatai naudojami:

3.1. kultūros paveldo skaitmeninimo, skaitmeninio turinio saugojimo ir prieigos politikai formuoti bei įgyvendinti;

3.2. lėšų, reikalingų skaitmeninimo veiklų priemonėms ir elektroninėms paslaugoms kurti, poreikiui nustatyti;

3.3. kultūros paveldo skaitmeninimo projektams rengti;

3.4. skaitmeninimo veiklų politiką įgyvendinančių institucijų veiklai vertinti;

3.5. integralios informacinės Europos kultūros paveldo erdvės plėtrai.

4. Skaitmeninimo stebėseną vykdo:

4.1. Lietuvos Respublikos kultūros ministerija (toliau – Kultūros ministerija);

4.2. nacionaliniai skaitmeninimo kompetencijos centrai:

4.2.1. Lietuvos nacionalinė Martyno Mažvydo biblioteka (bibliotekų sritis);

4.2.2. Lietuvos dailės muziejus (muziejų sritis);

4.2.3. Lietuvos vyriausiojo archyvaro tarnyba (archyvų sritis);

4.3. regioniniai skaitmeninimo kompetencijos centrai:

4.3.1. Nacionalinis M. K. Čiurlionio dailės muziejus, Lietuvos jūrų muziejus, Šiaulių „Aušros“ muziejus (muziejų sritis);

4.3.2. apskričių viešosios bibliotekos (viešųjų bibliotekų sritis);

4.4. sektoriniai skaitmeninio kompetencijos centrai:

4.4.1 Vilniaus universiteto biblioteka (akademinių bibliotekų sektorius);

4.4.2. Lietuvos mokslų akademijos Vrublevskių biblioteka (Lietuvos mokslo tyrimo centrų ir lituanistinių institutų sektorius);

4.4.3. viešoji įstaiga „Lietuvos nacionalinis radijas ir televizija“ (audiovizualinio paveldo kaupimo, išsaugojimo ir sklaidos sektorius).

5. Šiame Tvarkos apraše vartojama sąvoka atminties institucija apibrėžiama kaip archyvas, biblioteka, muziejus ar kita įstaiga, dalyvaujanti formuojant, integruojant ir skleidžiant žmonijos kultūrą, užfiksuotą kultūros paveldo objektuose.

Kitos Tvarkos apraše vartojamos sąvokos atitinka Lietuvos Respublikos muziejų įstatyme, Lietuvos Respublikos bibliotekų įstatyme, Lietuvos Respublikos dokumentų ir archyvų įstatyme, Lietuvos Respublikos kilnojamųjų kultūros vertybių apsaugos įstatyme, Lietuvos Respublikos nekilnojamojo kultūros paveldo apsaugos įstatyme, Lietuvos kultūros paveldo skaitmeninimo koncepcijoje, patvirtintoje Lietuvos Respublikos Vyriausybės 2005 m. rugpjūčio 25 d. nutarimu Nr. 933 „Dėl Lietuvos kultūros paveldo skaitmeninimo koncepcijos patvirtinimo“, Lietuvos kultūros paveldo skaitmeninimo, skaitmeninio turinio saugojimo ir prieigos strategijoje, patvirtintoje Lietuvos Respublikos Vyriausybės 2009 m. gegužės 20 d. nutarimu Nr. 493 „Dėl Lietuvos kultūros paveldo skaitmeninimo, skaitmeninio turinio saugojimo ir prieigos strategijos patvirtinimo“, vartojamas sąvokas.

**II SKYRIUS**

**SKAITMENINIMO STEBĖSENOS ORGANIZAVIMAS IR VYKDYMAS**

6. Skaitmeninimo stebėsenos organizavimas ir vykdymas apima šias veiklas:

6.1. duomenų rinkimą, kaupimą, apdorojimą ir šių veiklų koordinavimą;

6.2. analizių, apžvalgų, ataskaitų ir vertinimų rengimą;

6.3. stebėsenai reikalingų tyrimų užsakymą ir vykdymą;

6.4. duomenų, rodiklių ir analitinės informacijos sklaidą.

7. Skaitmeninimo stebėseną valstybės lygmeniu organizuoja ir vykdo Kultūros ministerija, kuri:

7.1. kultūros ministro įsakymais tvirtina Skaitmeninimo stebėsenos tvarką ir kultūros paveldo skaitmeninimo ataskaitų formas;

7.2. analizuoja ir vertina skaitmeninimo duomenis, nacionalinių ir sektorinių skaitmeninimo kompetencijos centrų pateiktų atskirų sričių skaitmeninimo pažangos ataskaitų pagrindu rengia apibendrintą šalies skaitmeninimo pažangos ataskaitą;

7.3. teikia informaciją Lietuvos Respublikos Vyriausybei ir kitoms valstybės institucijoms apie Lietuvos kultūros paveldo skaitmeninimo politikos tikslų įgyvendinimą;

7.4. teikia informaciją apie Skaitmeninimo stebėseną Lietuvos kultūros paveldo skaitmeninimo tarybai, Europos Komisijai, kitoms suinteresuotoms institucijoms ir įstaigoms, skelbia skaitmeninimo pažangos ataskaitą Kultūros ministerijos tinklalapyje;

7.5. analizuoja kultūros paveldo skaitmeninimo srities pokyčius;

7.6. nustato Skaitmeninimo stebėsenos tyrimų poreikį ir pagal galimybes organizuoja jų vykdymą;

7.7. prireikus sudaro darbo grupes Skaitmeninimo stebėsenos sistemos tobulinimui.

8. Atminties institucijos, vykdančios kultūros paveldo skaitmeninimo ir skaitmeninimo sklaidos veiklas, atsiskaito tokia tvarka:

8.1. apskričių ir savivaldybių teritorijose veikiančios įstaigos, vykdančios kultūros paveldo skaitmeninimo bei skaitmeninimo sklaidą ir/arba dalyvaujančios šiose veiklose (toliau - įstaigos), kasmet iki sausio 20 d. pateikia ataskaitas regioniniams arba sektoriniams kultūros paveldo skaitmeninimo kompetencijų centrams pagal sritį;

8.2. regioniniai kultūros paveldo skaitmeninimo kompetencijų centrai, apibendrinę gautus duomenis iš atminties institucijų, kasmet iki sausio 25 d. skaitmeninimo veiklų rezultatų duomenis, nurodytus šio Tvarkos aprašo priede, pateikia nacionaliniams kultūros paveldo skaitmeninimo kompetencijų centrams:

8.2.1. Nacionalinis M. K. Čiurlionio dailės muziejus, Lietuvos jūrų muziejus ir Šiaulių „Aušros“ muziejus – Lietuvos dailės muziejui;

8.2.2. apskričių viešosios bibliotekos – Lietuvos nacionalinei Martyno Mažvydo bibliotekai;

8.2.3. Lietuvos centrinis valstybės archyvas – Lietuvos vyriausiojo archyvaro tarnybai.

8.3. nacionaliniai kultūros paveldo skaitmeninimo kompetencijų centrai, apibendrinę gautus duomenis, kasmet iki vasario 15 d. pateikia Kultūros ministerijai bendrą savo sričių skaitmeninimo veiklų ataskaitas;

8.4. sektoriniai skaitmeninimo kompetencijų centrai, apibendrinę gautus duomenis, kasmet iki vasario 15 d. pateikia ataskaitas Kultūros ministerijai.

9. Už pateiktų duomenų teisingumą atsako ataskaitą pateikusios įstaigos vadovas. Ataskaitą parašais tvirtina įstaigos vadovas ir ataskaitą parengęs specialistas.

10. Kultūros paveldo skaitmeninimo kompetencijų centrai konsultuoja įstaigas skaitmeninimo veiklų duomenų rinkimo, kaupimo ir teikimo klausimais.

**III SKYRIUS**

**SKAITMENINIMO STEBĖSENOS KRITERIJAI**

11. Kultūros paveldo skaitmeninimo pažanga vertinama vadovaujantis šiais kriterijais:

11.1. kultūros paveldo skaitmeninimo ir skaitmeninio turinio sklaidos veiklas vykdančių atminties institucijų dalis iš visų Lietuvos atminties institucijų (proc.);

11.2. atminties institucijų, kurios naudojasi skaitmeninimo kompetencijos centrų paslaugomis, dalis iš visų Lietuvos atminties institucijų (proc.);

11.3. skaitmeninimo srities specialistų, dalyvavusių kvalifikacijos tobulinimo programose, skaičius (vnt.);

11.4. suskaitmeninto kultūros paveldo dalis iš viso atminties institucijų kultūros paveldo fondo (proc.);

11.5. per metus suskaitmenintų kultūros paveldo objektų pokytis (proc.);

11.6. skaitmeniniu formatu informacinėse sistemose saugomo kultūros paveldo fondo dalis (proc.);

11.7. viešą prieigą turinčių suskaitmeninto kultūros paveldo objektų skaičius (iš viso);

11.8. kreipčių suskaitmeninto kultūros paveldo sklaidos informacinėse sistemose skaičiaus pokytis (proc.);

11.9. suskaitmenintų kultūros paveldo objektų, prieinamų VEPIS, dalis iš visų suskaitmenintų kultūros paveldo objektų (proc.);

11.10. portale Europeana prieinamų suskaitmenintų kultūros paveldo objektų iš Lietuvos atminties institucijų skaičiaus pokytis (proc.);

11.11. naudotojų atsisiųstųjų suskaitmenintų kultūros paveldo objektų skaičiaus pokytis (proc.);

11.12. vykdytų tarpsektorinių skaitmeninimo projektų dalis iš visų kultūros paveldo skaitmeninimo projektų (proc.);

11.13. į kultūros paveldo skaitmeninimo veiklas įstaigos investuotos lėšos;

11.14. kaštai vienam skaitmeniniam kultūros paveldo objektui sukurti.

12. Siekiant įvertinti kultūros paveldo pažangą vadovaujantis išvardintais kriterijais atminties institucijos privalo nustatyta tvarka pateikti šiuos duomenis:

12.1. Institucijos ir jų skaitmeninimo veiklų paslaugos:

12.1.1. atminties institucijų skaičius (iš viso);

12.1.2. įstaigų, skaitmeninančių kultūros paveldą, skaičius;

12.1.3. įstaigų, pasinaudojusių skaitmeninimo kompetencijų centrų paslaugomis, skaičius (per ataskaitinius metus);

12.1.4. skaitmeninimo mokymų dalyvių skaičius (per ataskaitinius metus).

12.2. Kultūros paveldo ištekliai:

12.2.1. kultūros paveldo objektų saugomų fonduose skaičius (iš viso);

12.2.2. suskaitmenintų kultūros paveldo objektų skaičius (iš viso);

12.2.3. suskaitmenintų dokumentinio paveldo skaičius (iš viso);

12.2.4. suskaitmenintų audiovizualinio paveldo objektų skaičius (iš viso);

12.2.5. suskaitmenintų kultūros istorijos, technikos ir gamtos paveldo objektų skaičius (iš viso);

12.2.6. suskaitmenintų vaizdų skaičius (per ataskaitinius metus);

12.2.7. suskaitmenintų kultūros paveldo objektų skaičius (per ataskaitinius metus);

12.2.8. suskaitmenintų kultūros paveldo objektų skaičius (prieš metus).

12.3. Kultūros paveldo prieinamumas:

12.3.1. informacinėse sistemose saugomų kultūros paveldo objektų skaičius;

12.3.2. viešą prieigą turinčių suskaitmenintų kultūros paveldo objektų skaičius (iš viso);

12.3.3. suskaitmenintų kultūros paveldo objektų, prieinamų VEPIS, skaičius (iš viso);

12.3.4. suskaitmenintų kultūros paveldo objektų, prieinamų Europeana portale, skaičius (iš viso);

12.3.5. suskaitmenintų kultūros paveldo objektų, pateiktų Europeana portale, skaičius (per ataskaitinius metus).

12.4. Suskaitmenintų kultūros paveldo išteklių panaudojimas:

12.4.1. kreipčių skaičius skaitmeninio kultūros paveldo sklaidos informacinėse sistemose (per ataskaitinius metus);

12.4.2. kreipčių skaičius skaitmeninio kultūros paveldo sklaidos informacinėse sistemose (prieš metus);

12.4.3. atsisiųstųjų suskaitmenintų kultūros paveldo objektų skaičius (per ataskaitinius metus);

12.4.4. atsisiųstųjų suskaitmenintų kultūros paveldo objektų skaičius (prieš metus).

12.5. Kultūros paveldo skaitmeninimo projektai:

12.5.1. vykdytų kultūros paveldo skaitmeninimo projektų skaičius (per ataskaitinius metus);

12.5.2. vykdytų tarpsektorinių kultūros paveldo skaitmeninimo projektų skaičius (per ataskaitinius metus);

12.6. Kultūros paveldo skaitmeninimui skirtos lėšos:

12.6.1. atminties institucijos lėšos kultūros paveldo skaitmeninimo veikloms (per ataskaitinius metus);

12.6.2. projektų lėšos kultūros paveldo skaitmeninimui (per ataskaitinius metus).

13. Prie ataskaitos pridedamas projektų sąrašas su anotacijomis.

14. Skaitmeninimo stebėsenos rezultatai viešai skelbiami Lietuvos Respublikos kultūros ministerijos interneto svetainėje [www.lrkm.lt](http://www.lrkm.lt).

Forma patvirtinta

Lietuvos Respublikos kultūros ministro

2016 m. rugsėjo 8 d. įsakymu Nr. ĮV-702

(Institucijos pavadinimas)

(Juridinio asmens kodas, adresas, telefonas, el. paštas)

Lietuvos Respublikos kultūros ministerijai

J. Basanavičiaus g. 5

LT-01118 Vilnius

20\_\_\_\_METŲ KULTŪROS PAVELDO SKAITMENINIMO STATISTIKOS ATASKAITA

|  |  |  |  |  |
| --- | --- | --- | --- | --- |
| Pokyčio vertinimo kriterijus | Rodiklio reikšmė | Statistikos rodiklis | Apsk. vnt. | Rodiklio reikšmė |
| 1. Kultūros paveldo skaitmeninimo ir skaitmeninio turinio sklaidos veiklas vykdančių atminties institucijų dalis iš visų Lietuvos atminties institucijų (proc.) |  | 1.1. Atminties institucijų skaičius  (iš viso) | Juridinis asmuo |  |
| 1.2. Įstaigų, skaitmeninančių kultūros paveldą, skaičius |  |
| 2. Atminties institucijų, kurios naudojasi skaitmeninimo kompetencijos centrų paslaugomis, dalis iš visų Lietuvos atminties institucijų (proc.) |  | 2.1. Atminties institucijų skaičius  (iš viso) | Juridinis asmuo |  |
| 2.2. Įstaigų, pasinaudojusių skaitmeninimo kompetencijų centrų paslaugomis, skaičius (per ataskaitinius metus) |
| 3. Skaitmeninimo srities specialistų, dalyvavusių kvalifikacijos tobulinimo programose, skaičius (vnt.) |  | 3.1. Skaitmeninimo mokymų dalyvių skaičius (per ataskaitinius metus) | Mokymų dalyvis |  |
| 4. Suskaitmeninto kultūros paveldo dalis iš viso atminties institucijų kultūros paveldo fondo (proc.) |  | 4.1. Kultūros paveldo objektų saugomų fonduose skaičius (iš viso) | Fizinis vienetas |  |
| 4.2. Suskaitmenintų kultūros paveldo objektų skaičius (iš viso) | Aprašinis įrašas |  |
| 4.2.1. suskaitmenintų dokumentinio paveldo objektų skaičius (iš viso) | Aprašinis įrašas |  |
| 4.2.2. suskaitmenintų audiovizualinio paveldo objektų skaičius (iš viso) | Aprašinis įrašas |  |
| 4.2.3. suskaitmenintų kultūros istorijos technikos ir gamtos paveldo objektų skaičius (iš viso) | Aprašinis įrašas |  |
| 4.3. Suskaitmenintų vaizdų skaičius (per ataskaitinius metus) | Vaizdas |  |
| 5. Per metus suskaitmenintų kultūros objektų pokytis (proc.) |  | 5.1. Suskaitmenintų kultūros paveldo objektų skaičius (per ataskaitinius metus) | Aprašinis įrašas |  |
| 5.2. Suskaitmenintų kultūros paveldo objektų skaičius (prieš metus) |
| 6. Skaitmeniniu formatu informacinėse sistemose saugomo kultūros paveldo fondo dalis (proc.) |  | 6.1. Kultūros paveldo objektų saugomų fonduose skaičius (iš viso) | Fizinis vienetas |  |
| 6.2. Informacinėse sistemose saugomų kultūros paveldo objektų skaičius | Aprašinis įrašas |  |
| 7. Viešą prieigą turinčių suskaitmenintų kultūros paveldo objektų skaičius |  | 7. Viešą prieigą turinčių suskaitmenintų kultūros paveldo objektų skaičius (iš viso) | Aprašinis įrašas |  |
| 8. Kreipčių suskaitmeninto kultūros paveldo sklaidos informacinėse sistemose skaičiaus pokytis (proc.) |  | 8.1. Kreipčių skaičius suskaitmeninto kultūros paveldo sklaidos informacinėse sistemose (per ataskaitinius metus) | Kreiptis |  |
| 8.2. Kreipčių skaičius suskaitmeninto kultūros paveldo sklaidos informacinėse sistemose (prieš metus) |  |
| 9. Suskaitmenintų kultūros paveldo objektų, prieinamų Virtualioje elektroninio paveldo informacinėje sistemoje VEPIS, dalis iš visų suskaitmenintų kultūros paveldo objektų (proc.) |  | 9.1. Suskaitmenintų kultūros paveldo objektų, prieinamų VEPIS, skaičius (iš viso) | Aprašinis įrašas |  |
| 9.2. Suskaitmenintų kultūros paveldo objektų skaičius (iš viso) |
| 10. Portale Europeana prieinamų skaitmenintų kultūros paveldo objektų iš Lietuvos atminties institucijų skaičiaus pokytis (proc.) |  | 10.1. Suskaitmenintų kultūros paveldo objektų, prieinamų Europeana portale, skaičius (iš viso) | Aprašinis įrašas |  |
| 10.2. Suskaitmenintų kultūros paveldo objektų, pateiktų Europeana portale, skaičius (per ataskaitinius metus) |  |
| 11. Naudotojų atsisiųstųjų suskaitmenintų kultūros paveldo objektų skaičiaus pokytis (proc.) |  | 11.1. Atsisiųstųjų suskaitmenintų kultūros paveldo objektų skaičius (per ataskaitinius metus) | Aprašinis įrašas |  |
| 11.2. Atsisiųstųjų suskaitmenintų kultūros paveldo objektų skaičius (prieš metus) |  |
| 12. Vykdytų tarpsektorinių skaitmeninimo projektų dalis iš visų kultūros paveldo skaitmeninimo projektų (proc.) |  | 12.1. Vykdytų kultūros paveldo skaitmeninimo projektų skaičius (ataskaitiniais metais) | Projektas |  |
| 12.2. Vykdytų tarpsektorinių kultūros paveldo skaitmeninimo projektų skaičius (ataskaitiniais metais) |  |
| 13. Į kultūros paveldo skaitmeninimo veiklas atminties institucijos investuotos lėšos |  | 13.1. Atminties institucijos lėšos kultūros paveldo skaitmeninimo veikloms (per ataskaitinius metus) | Eur |  |
| 13.2. Projektų lėšos kultūros paveldo skaitmeninimo veikloms (per ataskaitinius metus) |  |
| 14. Kaštai vienam skaitmeniniam paveldo objektui sukurti |  | 14.1. Atminties institucijos ir projektų lėšos kultūros paveldo skaitmeninimo veikloms (per ataskaitinius metus) | Eur |  |
| 14.2. Suskaitmenintų kultūros paveldo objektų skaičius (per ataskaitinius metus) |  |

**Pastaba. Prie ataskaitos pridedamas vykdytų projektų sąrašas su anotacijomis**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_

(Vadovo vardas, pavardė) (parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_

(Ataskaitą rengusio asmens vardas, pavardė) tel., el. paštas (parašas)